# Pregled novog programa skrbi o starijim osobama kod kuće

## Nacrt koji je podnijet na diskusiju

Usluge skrbi o starijim osobama kod kuće se pružaju oko jednom milijunu građana Australije. Usluge se kreću od prijevoza i čišćenja kuće do kliničke njege, na primjer od strane medicinskih sestara i zdravstvenih djelatnika iz oblasti srodnih zdravstvu.

Većina ljudi želi što dulje živjeti kod kuće. Pristupačne i učinkovite usluge kojima se pomaže njihova samostalnost su od ključne važnosti.

Sustav skrbi o starijim osobama koji je trenutno na snazi uključuje 4 programa koja financira vlada:

1. [**Commonwealth Home Support Programme**](https://www.myagedcare.gov.au/help-at-home/commonwealth-home-support-programme) (CHSP) (Program pomoći savezne vlade kod kuće stranaka) pruža usluge na početnoj razini kojima pomaže starijim građanima Australije u svakodnevnom životu.
2. [**Home Care Packages**](https://www.myagedcare.gov.au/help-at-home/home-care-packages) (HCP) (Paketi kućne skrbi) pomažu starijim građanima Australije koji imaju složenije potrebe za skrbi da samostalno i sigurno žive kod kuće.
3. [**Short-term Restorative Care**](https://www.myagedcare.gov.au/short-term-care/short-term-restorative-care) (STRC) (Kratkoročna skrb za oporavak) pomaže starijim građanima Australije da se snađu i prilagode izmijenjenim potrebama za skrbi.
4. [**Residential respite**](https://www.myagedcare.gov.au/short-term-care/respite-care) (Zamjena skrbnika u domu) omogućuje starijim građanima Australije boravak u staračkom domu na kratko vrijeme. Zamjena skrbnika se može organizirati unaprijed i na raspolaganju je u neočekivanim situacijama.

Kao što to navodi Komisija za nadzor kvalitete i sigurnosti skrbi o starijim osobama (Royal Commission into Aged Care Quality and Safety, u daljnjem tekstu Komisija), trenutni sustav skrbi o starijim osobama kod kuće se treba poboljšati.

Problemi koji su iznijeti uključuju:

* Na skrb se dugo čeka.
* Aranžmani programa su zbunjujući.
* Administrativni troškovi su previsoki.
* Usluge nisu uvijek pravilno usmjerene.
* Stariji građani Australije ne dobiju uvijek pomoć koju trebaju za održavanje samostalnosti.

Recite što mislite o novom programu skrbi za starije osobe kod kuće.

Podneske možete dostaviti do 25. studenoga 2022. godine ili online ili telefonom.

## Kako vlada reagira?

Australska vlada predano radi na rješavanju problema u programima skrbi o starijim osobama koji trenutno postoje. Rješavanje počinje tako što se saslušaju korisnici i pružatelji ovih usluga.

Sukladno preporuci Komisije, vlada radi na izradi novog programa skrbi o starijim osobama kod kuće koji će se provoditi od 1. srpnja 2024.

Novi program skrbi o starijim osobama kod kuće bi trebao:

* Omogućiti lak pristup, biti lako razumljiv, uključivati samo jedan proces procjene stanja i potreba starijih osoba.
* Pružiti korisnicima pravodobni pristup sigurnim i visokokvalitetnim uslugama koje trebaju.
* Ponuditi korisnicima stvarne izbore i nadzor kada biraju usluge koje će primati.
* Odrediti pravedne i transparentne naknade koje će se potrošiti na pružanje visokokvalitetne skrbi.

Vlada se zalaže za to da kada se uvedu novi programi korisnici postojećih programa skrbi o starijim osobama koje financira savezna vlada ne izgube usluge koje sada primaju.

## Informacije o ovoj konzultaciji

Ministarstvo zdravstva i skrbi o starijim osobama (Department of Health and Aged Care) (u daljnjem tekstu ministarstvo) je pripremilo [nacrt koji podnosi na diskusiju](https://www.health.gov.au/resources/publications/a-new-program-for-in-home-aged-care-discussion-paper) kako bi prikupilo komentare na reforme sustava skrbi o starijim osobama kod kuće.

Nacrt navodi:

* 5 glavnih oblasti na koje se novi programi trebaju usredotočiti.
* Pitanja na temelju kojih ćete davati komentare.
* Mogući model novog programa skrbi o starijim osobama kod kuće.

## Sažetak nacrta koji se podnosi na diskusiju

### Pojednostaviti i olakšati starijim građanima Australije da sami upravljaju svojom skrbi

#### Pojednostaviti pristup skrbi o starijim osobama kod kuće

Mnogi stariji građani Australije imaju problema sa snalaženjem u sustavu skrbi o starijim osobama kod kuće. Jedan od razloga je taj što različite organizacije vrše procjene osoba za različite programe. To je zbunjujuće i nekad se mora obaviti veliki broj procjena prije nego što se odredi odgovarajući program za korisnika.

Također može zbunjivati i to što se treba snaći u tri različita programa skrbi o starijim osobama kod kuće, osobito kada se potrebe za skrbi promijene. Na primjer, korisnici usluga na početnoj razini programa CHSP često moraju promijeniti pružatelja usluga kada im se potrebe za skrbi povećaju i uslijed toga prelaze na program HCP.

Kako bi se pristup skrbi olakšao, nakon provođenja reforme će postojati samo jedan program za koji će se obavljati samo jedna procjena.

#### Veći izbor i nadzor nad uslugama

Stariji građani Australije u programu HCP moraju primati sve usluge skrbi o starijim osobama kod kuće samo od jednog pružatelja. To može predstavljati više izazova. Na primjer, kod nekih pružatelja možda nisu sve vrste usluga iste kvalitete i korisnik možda ne dobiva istu vrijednost svih usluga za novac koji plaća.

Novi program bi trebao omogućiti korisnicima da izaberu žele li imati jednog ili više pružatelja usluga. Taj izbor može pomoći starijim građanima Australije izabrati skrb koja najbolje zadovoljava njihove potrebe.

Kako bi se to i ostvarilo, ministarstvo istražuje nove aranžmane plaćanja. To bi moglo uključiti uspostavu nove platforme za plaćanja što bi pojednostavilo proces plaćanja pružatelja usluga.

### Ponovno postaviti definiciju uloge partnera u skrbi radi najboljeg mogućeg upravljanja skrbi

Upravljanje skrbi je na raspolaganju u okviru programa HCP i stariji građani Australije su tražili da se pojasni uloga djelatnika koji upravljaju skrbi i koordiniraju njihovu skrb. U konzultacijama se naglašavalo da upravljanje skrbi treba biti pravo partnerstvo sa starijim građanima Australije u interesu pružanja najbolje moguće skrbi.

Stoga će novi program drugačije definirati tu ulogu. Partneri u skrbi će vršiti klinički i drugi nadzor kako bi stariji građani Australije dobili odgovarajuće usluge za njihove izmijenjene potrebe. Ti partneri će sudjelovati u koordiniranju usluga i provjeravati sigurnost i dobrobit svojih stranaka.

Upravljanje skrbi mora biti na raspolaganju svim starijim građanima Australije, ne samo onima koji imaju složene potrebe. Na primjer, partneri u skrbi bi trebali pomagati starijim građanima Australije koji žele sami upravljati svojom skrbi. Ministarstvo radi na postizanju tog cilja, dok istodobno razmatra pitanje usredotočenja oskudne stručne radne snage na one kojima je najpotrebnija.

### Plaćanje pune cijene skrbi i pružanje usluga koje vrijede potrošenog novca

Stariji građani Australije su izrazili zabrinutost, jer smatraju da od pružatelja kućne skrbi ne primaju adekvatne usluge za novac koji plaćaju za njih. Mnogi plaćaju skupe administrativne troškove i troškove upravljanja skrbi, ali svrha tih naknada im nije dovoljno transparentna. S druge strane, pružatelji usluga su naglasili da cijene moraju pokrivati cjelokupni trošak pružanja usluga.

Vlada predano radi na poboljšanju aranžmana kojima će financirati usluge i osiguranje kvalitete kako bi stariji građani Australije primali usluge koje su pristupačne, sigurne i visoke kvalitete.

Zbog toga ministarstvo radi na novom modelu financiranja. Cilj će biti da usluge budu vrijedne novca koji se za njih plaća kako za vladu, tako i za starije građane Australije. Kombinacijom sredstava koja se dodjeljuju u specifične svrhe (grantova) i naplata aktivnosti koje provode, pružatelji će imati dovoljno sredstava za učinkoviti rad.

Ministarstvo će surađivati s Neovisnom upravom za određivanje cijena zdravstvenih usluga i usluga skrbi o starijim osobama (Independent Health and Aged Care Pricing Authority) kako bi postavila realne cijene za svaku uslugu, uključujući administrativne poslove, putne i druge troškove. Neke vrste usluga, na primjer prijevoz u društvenoj zajednici i grupna društvena potpora će se dopunjavati posebno dodijeljenim sredstvima (grantovima) kako bi se pomoglo pružateljima usluga u fiksnim troškovima. Grantovima će se također dopunjavati cijene usluga na ruralnim i udaljenim područjima, gdje postoji deficit pružatelja usluga.

U okviru novog programa će osobe koje to mogu sebi priuštiti također morati sudjelovati u troškovima skrbi.

### Fleksibilno reagiranje kada se potrebe starijih građana Australije promijene

#### Poboljšanje procesa procjene

Ispravna procjena potreba za skrbi o starijim osobama je od ključne važnosti. Na temelju procjene se stariji građani Australije povezuju s odgovarajućom razinom skrbi koja će zadovoljiti njihove potrebe i usmjeriti financijska sredstva upravo na te potrebe.

Kako bi se to postiglo, ministarstvo je surađivalo sa službama / organizacijama HealthConsult, Sveučilištem Flinders i Globalnim centrom za moderno starenje (Global Centre for Modern Ageing) s kojima je izradilo i testiralo novi alat za procjenu i novi sustav klasifikacije. Početno ispitivanje toga alata za procjenu je provedeno i u praksi početkom 2022. godine i buduća ispitivanja će biti utemeljena na tim rezultatima.

#### Fleksibilno financiranje za ispunjenje potreba kada se one promijene

Procjena stanja starije osobe služi za određivanje usluga koje ta osoba treba u vrijeme procjene kako bi živjela sigurno i samostalno kod kuće. Ali okolnosti starijih osoba nisu stalne, pa tako ni njihove potrebe za skrbi.

Program STRC pomaže strankama čije se stanje pogoršalo da ponovno uspostave ili zadrže svoju samostalnost kod kuće, međutim, financijska sredstva su ograničena. Stariji građani Australije moraju imati fleksibilnost za prilagodbu kombinacije usluga koje primaju kada se vremenom njihove potrebe za uslugama promijene.

U okviru novog programa, pružatelji usluga će imati pristup dodatnim sredstvima za izmijenjene potrebe svojih stranaka. Na primjer, ako osoba kraće vrijeme treba prijevoz, njezin pružatelj usluga može naplatiti tu dodatnu uslugu iz fonda za financiranje takvih usluga.

### Poticaj za inovacije i buduće ulaganje u skrb o starijim osobama kod kuće.

Ove reforme su prilika za poticanje novih ideja i dugoročnog ulaganja u sustav skrbi o starijim osobama kod kuće. Na primjer, novi pokazatelji kvalitete i ocjenjivanje zvjezdicama će potaći pružatelje usluga da se natječu u kvaliteti svojih usluga.

Ove predložene reforme će pružiti veću sigurnost kada se radi o aranžmanima za financiranje usluga, kao i o propisima i budućem rastu sektora skrbi o starijim osobama. To bi trebalo stvoriti odgovarajuće uvjete za investiranje u nove načine pružanja visokokvalitetne skrbi.

Novi program će imati poseban fond za pomagala, opremu i asistivnu tehnologiju što bi trebalo poticati pristup novim tehnologijama pomoću kojih će stariji građani Australije moći živjeti kod kuće. Druge opcije, na primjer grantovi za inovacije se također mogu razmotriti u okviru programa.

## Kako će izgledati novi program skrbi o starijim osobama kod kuće?

Indikativni model spaja postojeće programe skrbi o starijim osobama kod kuće i rješava probleme koje su iznijeli i Komisija i ostali sudionici u konzultacijama. Novi model predlaže:

* Procjenu potreba za uslugama skrbi o starijim osobama verificiranim alatima za procjene.
* Ranu intervenciju u interesu održavanja samostalnosti stranaka kod kuće, uključujući pomagala, opremu i prepravke kuće.
* Planove za dodatne usluge koje će se pružati mjesečno, u kojima se navodi i razina tih usluga.
* Fleksibilnost za stranke da prilagode usluge svojim potrebama.
* Partneri u skrbi će vršiti klinički nadzor i po potrebi pružati potporu.
* Moguće je i uvođenje viših razina pomoći kod kuće, ali se to još treba istražiti.
* Mješoviti model financiranja za pružatelje usluga koji kombinira naplatu pruženih usluga i različite grantove kojima se dopunjuju troškovi.
* Rast programa koji će ispuniti potrebe sve starijeg stanovništva.
* Propise koji odgovaraju razini rizika.
* Automatsko prikupljanje podataka o pružanju usluga koje će poboljšati izvještavanje i nadzor od strane vlade.

## Kako možete dostaviti vaše mišljenje

Rado bismo čuli što vi mislite o indikativnom modelu i pitanjima u [nacrtu koji se podnosi na diskusiju](https://www.health.gov.au/resources/publications/a-new-program-for-in-home-aged-care-discussion-paper). Uz vašu potporu i vaš doprinos možemo stvoriti bolji program skrbi o starijim osobama kod kuće.

Svoje mišljenje nam možete dostaviti u [online obrascu](https://healthau.au1.qualtrics.com/jfe/form/SV_eR62WsCIVgyGtnw), dodavanjem vašeg pismenog podneska na internetskim stranicama ili pozivom 1800 318 209.

Rok za predaju podnesaka je 25. studenoga 2022.



Telefon **1800 318 209**

(Besplatni poziv telefonske službe za reformu skrbi o starijim osobama - Aged Care Reform)



Posjetite **agedcareengagement.health.gov.au**

Za usluge prevođenja i tumačenja, nazovite 131 450 i zamolite da vam nazovu službu My Aged Care na 1800 318 209. Ako trebate nacionalnu relejnu službu (National Relay Service), posjetite nrschat.nrscall.gov.au/nrs ili nazovite 1800 555 660.